Document ID: /fineweb-2-swissfilter-quality_10-filterrobots/filtered/01772.jsonl.gz/18

Dnes sme sa vo farnosti v Stäfe - k príležitosti Dňa národov i výročia posviacky Lateránskej baziliky, stretli s viacerými Slovákmi, Španielmi, Talianmi, Indmi a samozrejme i Švajčiarmi :-). Páter Ján Bernadič slávil dvojjazyčnú svätú omšu, kde nám pripomenul, že Kristus i cirkev majú vo svete nielen úlohu dobrotivých ovečiek, ale i povinnosť postaviť sa za pravdu, aj keď je to nepopulárne a bolí to; veď sám Ježiš si uplietol v chráme bič a prospechárov bez milosti s krikom vyhádzal, napriek ich falošným predstavám, že chrám je príležitosť v kľude zarábať na nábožensky uspatých spoluveriacich. Za gýčový obraz nemužného Ježiška sa žiaľ za tých dve tísíc rokov podarilo schovať už "v mene" Písma kdečo. Vzťahy majú byť založené zároveň na pravde i láske, inak nefungujú.
Bolo veľmi povzbudivé počuť na švajčiarskej pôde jasné slová do života: človek tak môže byť aspoň občas úprimne hrdý na to, aké hodnoty Slováci do sveta dokážu exportovať. Po omši sme sa odobrali na spoločný obed; napriek - alebo azda práve vďaka - pestrosti národností veselého spoločenstva, sme sa cítili výborne a už teraz sa tešíme na ďalšie ozaj kresťanské stretnutia. Ďakujeme pátrovi Bernadičovi za skutočne otcovské prijatie!